Klopp looi uitsaaiers oor druk program | Netwerk24
Klopp het gepraat ná sy span se indrukwekkende oorwinning met 3-0 oor Leicester City.
Jürgen Klopp, afrigter van Liverpool, gee die druk program die skuld vir die talle beserings wat sokkerspelers opdoen. Foto: Getty Images
Klopp is ná die wedstryd deur Sky gevra hoekom hy tot die 89ste minuut van die wedstryd gewag het om twee van sy drie plaasvervangers op die veld te stuur.
Klopp het toe losgetrek teen die getal wedstryde wat kort op mekaar gespeel word.
"Die rede hoekom ons só laat die veranderinge gemaak het, is omdat ons die hele tyd bang is dat 'n speler 'n besering gaan opdoen. Dis hoekom jy nie vroeër veranderinge kan maak nie.
"As jy dit doen en 'n ander speler word beseer, kan jy 'n wedstryd met nege spelers voltooi," het Klopp gesê.
"Dit gaan oor al die spelers, al die Engeland-spelers wat einde van die seisoen aan die Europese Kampioenskap moet deelneem. As julle (Sky) nie met BT gaan praat nie, is ons klaar," het Klopp gesê.
Die huidige Premierliga-seisoen het laat begin weens die Covid-pandemie en dieselfde getal wedstryde word nou in 'n korter tydperk ingedruk.
Die 53-jarige Duitser glo die druk program van die Premierliga, wat deur Sky en BT uitgesaai word en die Europese Kampioeneliga, wat deur BT uitgesaai word, lei tot meer beserings.
• Klopp het intussen gesê die Egiptiese doelskieter Mo Salah, wat die wedstryd misgeloop het nadat hy positief getoets is vir Covid-19 terwyl hy op internasionale diens was, het negatief getoets en kan weer begin oefen.
"Hy is nou weer normaal en kan weer oefen. Hy sal Maandag deur Uefa getoets word (voor die week se Kampioeneliga-wedstryde)."
"Hy sal twee keer in die volgende twee dae getoets word."
Klopp het ook bevestig die middelveldspeler Naby Keita het 'n dyspierbesering teen Leicester opgedoen. – Reuters